ศบค.รายงานผู้ป่วยโควิด-19 วันนี้ 2,302 ราย เสียชีวิต 24 ราย
แพทย์หญิงอภิสมัย ศรีรังสรรค์ รองโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานตัวเลขผู้ป่วยโควิด-19 วันนี้ เพิ่มขึ้น 2,302 ราย เป็นการติดเชื้อในประเทศจากการเฝ้าระวังและค้นหาเชิงรุก 2,279 ราย ติดเชื้อมาจากต่างประเทศ 23 ราย เบื้องต้นรายงานผู้ติดเชื้อจากเรือนจำ/ที่ต้องขัง ได้มีรายงานในที่ประชุม ศบค.ชุดเล็ก วันนี้พบผู้ติดเชื้อเพิ่มขึ้น 1,219 ราย สรุปผู้ป่วยยืนยันสะสมระลอกใหม่ ตั้งแต่วันที่ 1 เมษายน – 16 พฤษภาคม 2564 จำนวน 72,584 ราย ขณะที่ผู้ป่วยรักษาหายเพิ่มขึ้น 2,136 ราย รวมรักษาหายป่วยแล้ว 38,377 ราย อยู่ระหว่างการรักษาตัว 35,055 ราย แบ่งเป็นรักษาตัวที่โรงพยาบาล 21,462 ราย และที่โรงพยาบาลสนาม 13,593 ราย เป็นผู้ป่วยอาการหนัก 1,228 ราย ใส่เครื่องช่วยหายใจ 408 ราย โดยวันนี้มีผู้เสียชีวิตเพิ่ม 24 ราย เป็นชาย 13 คน หญิง 11 คน อายุระหว่าง 39 ถึง 91 ปี ทำให้ผู้เสียชีวิตสะสมรวม 495 ราย ในส่วนผู้ที่เสียชีวิตได้มีการเน้นย้ำในวันนี้ก็คือ โรคปอดเรื้อรัง พบว่าการสูบบุหรี่ทั้งบุหรี่ไฟฟ้าและบุหรี่ทั่วไป มีรายงานยืนยันชัดเจนทำให้ร่างกายอ่อนแอกว่าปกติและปอดทำงานหนัก ทำให้กลุ่มนี้มีโอกาสเสี่ยงต่อการเสียชีวิตสูง มีโอกาสเป็นโรคปอดรุนแรงงาน ถือได้ว่าน่าเป็นห่วงในสถานการณ์โควิด รวมถึงผู้ใกล้ชิดกับผู้สูงบุหรี่ด้วยสำหรับสถานการณ์โควิด-19 ในทั่วโลก พบผู้ป่วยรายใหม่เพิ่มขึ้นกว่า 6 แสน 2 หมื่นราย  ทำให้ยอดผู้ติดเชื้อยืนยันทั่วโลก 163 ล้านคน ผู้เสียชีวิตใน 1 วัน จำนวนกว่า 11,000 ราย ผู้เสียชีวิตสะสมกว่า 3 ล้าน 3 แสนราย โดยสหรัฐอเมริกา อินเดีย บราซิล ยังเป็นประเทศที่มีผู้ป่วยสะสมมากที่สุด ซึ่งอินเดียยังมีผู้ป่วยแตะระดับที่ 3 แสนรายต่อวัน ขณะที่ประเทศไทยอยู่ในลำดับที่ 92 จาก 218 ประเทศ ในส่วนประเทศเพื่อนบ้าน เช่น มาเลเซีย รายงานผู้ติดเชื้อเพิ่ม 4,140 ราย กัมพูชา 335 ราย เมียนมา 24 ราย และ สปป.ลาว 72 ราย